Busmaatskappy reageer ná passasiers beroof wordNege gewapende mans het die naweek op ’n Citiliner-bus buite Emalahleni toegeslaan. Foto: citiliner.co.za Die operateur van die Citiliner-bus waarop nege gewapende mans buite Emalahleni (Witbank) in Mpumalanga toegeslaan het, sê hy kan nog nie “in hierdie stadium” kommentaar lewer oor of die passasiers vergoed sal word nie. Die rooftog het Saterdagoggend net ná middernag by ŉ vulstasie aan die N12 in Delmas se rigting gebeur nadat die bus stilgehou het sodat die passasiers kon litte losmaak. Jasen Smallbone, woordvoerder van die busmaatskappy Unitrans Passenger Services, het Woensdag aan Maroela Media gesê die firma kan nie sê of die passasiers vir hul verlies en trauma vergoed sal word nie. “Die polisie ondersoek nog die saak en ons wag op die uitkoms van hul ondersoek,” sê hy. Hy sê wat berading betref, sal die maatskappy bystand aan die 49 passasiers verleen. “Dié proses het trouens reeds begin.” Luidens die eerste berigte oor die voorval was dit ŉ Greyhound-bus wat beroof is. Smallbone sê dit was in werklikheid ŉ Citiliner, die maatskappy se ander busdiens. “Dit is die eerste keer dat rowers op enige van ons busse toeslaan,” sê hy. Gevra of hulle veiligheid op hul busse gaan opskerp, sê Smallbone: “Ons hersien voortdurend ons veiligheidsmaatreëls en ondersoek alle moontlikhede.” Maroela Media het vroeër berig Gavin Gates van die teenmisdaadorganisasie South African Community Crime Watch het gesê hul lede is Saterdagoggend net ná middernag na die polisiestasie in Emalahleni ontbied om bystand aan die 49 passasiers te verleen. Die passasiers is glo deur nege gewapende mans oorval oomblikke nadat hulle by die vulstasie terug op die bus geklim het. Toe die nege nie die spesifieke persoon wat hulle glo gesoek het om te beroof kon opspoor nie, het hulle die passasiers beveel om op die grond te lê. Van hulle is met vuurwapens oor die kop geslaan en een van die rowers het ŉ skoot geskiet. Die passasiers is toe van hul beursies en paspoorte beroof.Kol. Mtsholi Bhembe, Mpumalanga-polisiewoordvoerder, het Woensdag gesê so ver sy kennis strek, is niemand nog in verband met die voorval in hegtenis geneem nie.